În episodul de joi seară, Aspirina, din Las Fierbinți, interpretată de actrița Mirele Oprișor, face o radiografie dură a societății românești, al cărei moment culminant este felul în care a ajuns să arate și să conducă clasa politică aflată în acest moment la putere. „Mă, dar acum văd că ați apărut alții, mă. Modele mai noi. Și jigodii mai full option, fără mamă, fără tată”, îi spune Aspirina personajului Vasile, interpretat de actorul Gheorghe Ifrim.

Este al doilea moment „social” din serial, după monologul în care Stela Popescu descria starea jalnică în care a ajuns educația din România. Însă spre deosebire de acel episod, cel de joi transmite exasperarea provocată de situația politică, realizatorii serialului creând un moment de protest în Las Fierbinți. Până la ora redactării acestui articol, secvența postată pe pagina de Faceboook a serialului avea aproape un milion de vizualizări.

„Ăsta e secolul nesimțirii, nu al vitezei. Nu pot eu să o rezolv cu Polul Nord, dar cu tine Vasile mor de gât. Mă, vouă nu vă e rușine, mă? Cât o să o mai țineți voi așa. Am înțeles, noi am fost generația de sacrificiu. Am copilărit fără jucării și fără lumină, ca liliecii și am mâncat parizer numai duminica, să plătim datoria externă a țării. Cu copilăria noastră s-a plătit datoria externă a țării, să fie clar. Și a ta, mă prostule! Și după ce am plătit datoria externă a țării, a venit Revoluția. Și am făcut o datorie mai mare ca aia veche. Că n-aveam, mă, de niciunele și ne prindea mereu iarna pe nepregătite. Și în loc să ne împrietenim cu nemții, care ne puneau la treabă, ne-am împrietenit cu turcii, care ne-au învățat să facem bișniță. Și am cumpărat ei de la ăia tot ce voiau să arunce”, spune Aspirina.

„Hop, la 30 de ani ne-a prins și criza mondială. Datorii la bănci, salarii mici, nenorocire. Acum ce criză mai e? (...) Acum am văzut că nu s-a schimbat nimic în țara asta până n-au murit toți elefanții, highlanderii ăia care și pe vremea aia și pe vremea asta s-au descurcat. N-au murit toți, dar nici bine nu le mai e. Mă, dar acum văd că ați apărut alții, mă. Modele mai noi. Și jigodii mai full option, fără mamă, fără tată. Ca tine Vasile. Băi, voi sunteți mai răi ca ăia, că ăia se mai fereau. Dar dacă cu ăia nu am putut să facem nimic, că eram prea mici, cu voi ne luptăm, mă. Vă strângem de gât, vă alergăm cu furcile și cu topoarele ca la 1907”, continuă Aspirina, în serialul de la ProTV.

Domnul Dragu, politicianul cu mustață: „Ca să punem mâna pe banii statului, trebuie să fim la putere”

Un alt moment de protest din film este acela în care un politician cu mustață, pe nume domnul Dragu, vine să îi forțeze mâna primarului Vasile să ia terenul oamenilor ca să construiască o fabrică de cauciucuri.

Dragu, interpretat de actorul Teodor Corban, îl amenință pe Vasile că îl bagă în opoziție, ba chiar în închisoare. „Eu am fost în opoziție. Nu mai vreau să stau ca tâmpitul cu botul pe labe și să-i văd pe alții cum fură. dacă vreau o fâșie de pământ, ce fac? Bag mâna în buzunar și scot banii mei? Păi banii mei sunt banii mei și se termină. Vreau să fac investiții cu banii sttaului, că ăisa nu se termină niciodată. Și, ca să punem mâna pe banii statului, trebuie să fim la putere”, spune Dragu, care menționează la un moment dat și un personaj feminin pe nume Goluța, pe care o vede premier.

O altă „șopârlă” din scenariul episodului din Las Fierbinți este citarea expresiei „Pentru că putem”, folosită de liderii PSD pentru a-și justifica deciziile din Justiție. „Ăștia de la Bucuresti vor sa dea o lege: toate tirurile trebuie să intre pe autostrada București-Constanța, dar doar pe la București...” spune domnul Dragu. „- Păi de ce?” „- Pentru ca poate...”